**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II. Разлози за доношење Закона**

Полазећи од статистичких података о просечној заради и висини пензија у Републици Србији, високих иницијалним трошкова штампе и дистрибуције рачуна и несразмерно високих трошкова код покретања поступка наплате ненаплаћених потраживања, са једне стране, потребе обезбеђења услова за несметано обављање основне делатности јавних медијских сервис, са друге стране, као најцелисходније предложено је решење да се у наредном периоду од 1. јануара 2017. године до 31. децембра 2017. године јавни медијски сервиси делимично финансирају из буџета Републике Србије, а делимично из таксе за јавне медијске сервисе, која би се наплаћивала преко рачуна за утрошену електричну енергију, који обезбеђује високи степен наплате таксе.

Предложеним изменом закона привремено се продужава, у наведеном периоду, уређује начин финансирања основне делатности јавног медијског сервиса, с циљем отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Средства по основу таксе за јавни медијски сервис и буџетска средства, њихов укупан износ и сразмера утврђују се у функцији обезбеђења стабилног система финансирања основне делатности јавних медијских сервиса, њихове уређивачке независности и институционалне аутономије, истовремено водећи рачуна о економском амбијенту и економској снази обвезника.

**III. Oбјашњење основних правних института и појединачних решења**

Чланом 1. Предлога закона у Закону о привременом уређивању начина наплате таксе за јавни медијски сервис, у члану 2. став 1. речи: „31. децембра 2016. године” замењује се речима: „31. децембра 2017. године”.

Чланом 2. Предлога закона прописано је да овај закон ступа на снагу наредног дана од дана објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона средства у износу од 4.000.000.000.00 динара (четиримилијардединара) обезбеђена су Законом о буџету Републике Србије за 2017. годину („Службени гласник РС”, број 99/16), на Разделу 27 – Министарство културе и информисања, Програм 1204 – Систем јавног информисања, Програмска активност 0009 – финансирање основне делатности јавних медијских сервиса, Апропријација Економска класификација 451 – Субвенције јавним нефинансијским предузећима и организацијама.

**V. Разлози за доношење закона по хитном поступку**

Предлаже се доношење овог закона по хитном поступку због потребе отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

**VI. Разлози због којих се предлаже да акт ступи на снагу пре осмог дана**

**од дана објављивања у „Службеном гласнику Републике Србије”**

Предлаже се да овај закон ступи на снагу наредног дана од дана објављивања у „Службеном гласнику Републике Србије” због хитних потреба да се спречи наступање околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.